recursal/SuperWikiNEXT-32B huggingface dataset:
***Hege & Holmen*** (først kjent som *Hege & Kjersti*) er et norsk humorprogram med Kjersti Holmen og Hege Schøyen som gikk på NRK1 fra 2002 til 2003. Programmet besto i hovedsak av diverse sketsjer som Holmen og Schøyen spilte hovedrollen i. Det ble vist rundt 12 sketsjer i hver episode. Mindre roller ble spilt av Johannes Joner, Anders T. Andersen, Dennis Storhøi, Even Rasmussen og Anders Mordal. Første sesong ble sendt på torsdager, mens andre sesong ble sendt på lørdager.

Programmert ble tildelt prisen for beste humorprogram under Gullruten 2003.

Første sesong ble i snitt sett av 670 000.

Et utdrag av første sesong ble sendt som Norges bidrag til Underholdningsfestivalen i Montreux.

Referanser
----------

1. ↑  «Hege & Kjersti klare med humor». NRK. 23.10.2002. Besøkt 26. september 2016.
2. 1 2  «Latterfylt lørdagskveld». *arkiv.nrk.no*. 1.3.2003. Besøkt 26. september 2016.
3. ↑  «-Ikke bare jentehumor». NRK. 12.2.2003. Besøkt 26. september 2016.
4. ↑  «Hege & Kjersti til Montreux». NRK. 4.3.2003. Besøkt 26. september 2016.
**Marte Krogh** (født 23. juni 1975) er en norsk fiolinist og forretningskvinne.

Hun tok musikkutdanning ved Barratt Due musikkinstitutt og ble kjendis da hun i 1996 hadde et kortvarig forhold til kronprins Haakon. Fra hun var 10 til hun var 28 år levde Krogh av musikken. En senebetennelse gjorde at hun i 2004 tok en pause og i stedet åpnet egen klesbutikk i Oslo, sammen med samboer og klesagent Fredrik Lund. Der solgte hun også egendesignede plagg merket Koma til mange kjendiser. Butikkvirksomheten ble utvidet til tre filialer. I 2008 måtte butikken vike da klesgiganten H&M skulle overta lokalene.

Fra 2009 arbeidet Krogh igjen med musikk.

I 2016 lanserte hun igjen egen kleskollisjon ved navn Komabymarte.

Krogh giftet seg med milliardæren Jan Haudemann-Andersen (født 1958) den 1. mars 2014, og skilte seg i 2016 etter åtte års samliv.

Diskografi
----------

* Canzonetta (CD, Album). PolyGram‎. 1998
* Fi Fy Fo Fum (CD, Single). EMI Music (Norway). 1998
* They Will Never Know (CD, Single, Car). WEA. 2005

Referanser
----------

1. ↑  Hege Ulstein, *Haakon og Marte festet hos popstjerne* i VG den 7. juli 1996.
2. ↑  «Arkivert kopi». Arkivert fra originalen 6. februar 2012. Besøkt 8. februar 2013.
3. 1 2  «Arkivert kopi». Arkivert fra originalen 20. august 2013. Besøkt 8. februar 2013.
4. ↑  Jorun Sofie F. Aartun, *Lanserer sin første kleskolleksjon* i Dagens Næringsliv sitt helgebilag D2 den 28. juli 2016.
5. ↑  «Arkivert kopi». Arkivert fra originalen 23. januar 2015. Besøkt 22. januar 2015.
6. ↑  Catherine G. Ighanian, *Marte Krogh og Jan Haudemann-Andersen skilles* i VG Rampelys den 30. august 2016.

Eksterne lenker
---------------

* (en) Marte Krogh på www.discogs.com
**Morsmelk** er den melken pattedyr av hunnkjønn produserer i en periode etter en fødsel. Det utgjør den primære næringskilde for nyfødte inntil de blir i stand til å innta fast føde og fordøye et bredere spekter av matprodukter.

Sammensetningen av morsmelk kan variere noe fra individ til individ, men morsmelken gir nok energi og næringsstoffer til avkommet (unntatt vitamin D) frem til seks måneders alder. Et spedbarn kan drikke mye morsmelk, over en liter per døgn, men dette varierer både fra spedbarn til spedbarn og i løpet av spedbarnsperioden.

Beskyttende egenskaper
----------------------

I tillegg til næringsstoffer inneholder morsmelk en rekke stoffer som beskytter barnet mot infeksjoner og styrker immunforsvaret. Morsmelk inneholder også stoffer som bidrar til utvikling av barnets nervesystem og beskytter mot utvikling av overvekt og fedme. 

Trolig beskytter morsmelk også mot utvikling av diabetes og høyt blodtrykk hos mennesker. Det er indikasjoner på at morsmelk kan redusere risikoen for cøliaki, barnekreft, krybbedød, Krohns sykdom og ulcerøs kolitt. Grunnlaget for å vurdere om morsmelk beskytter mot utvikling av lidelser som allergi, astma eller hjerte- og karsykdommer er for usikkert til å kunne konkludere. 

Norske helsemyndigheter anbefaler at spedbarn fullammes i seks måneder og ammes videre til de er minst ett år.

Miljøgifter i morsmelk
----------------------

Morsmelk virker beskyttende på avkommets helse. Men morsmelk kan inneholde miljøgifter mora har fått i seg gjennom mat, luft, vann og hud. Vitenskapskomiteen for mattrygghet publiserte 12. desember 2013 rapporten Nytte- og risikovurdering av morsmelk for barns helse i Norge Arkivert 20. februar 2017 hos Wayback Machine.. Her vurderte man forskning om morsmelkens positive egenskaper opp mot mulige negative effekter som miljøgifter i morsmelk kan ha. Vitenskapskomiteen konkluderte at nåværende nivåer av miljøgifter i morsmelk innebærer liten risiko for barnets helse, og fordelene med morsmelk er langt større for barnet enn risikoen fra miljøforurensninger.

Referanser
----------

1. ↑  «Arkivert kopi» (PDF). Arkivert fra originalen (PDF) 21. februar 2014. Besøkt 17. februar 2014.
2. ↑  «Arkivert kopi» (PDF). Arkivert fra originalen (PDF) 21. februar 2014. Besøkt 17. februar 2014.
3. ↑  «Arkivert kopi» (PDF). Arkivert fra originalen (PDF) 21. februar 2014. Besøkt 17. februar 2014.
4. ↑  «Arkivert kopi». Arkivert fra originalen 5. november 2013. Besøkt 17. februar 2014.

Eksterne lenker
---------------

* (en) Human milk – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store medisinske leksikon **·** Store Danske Encyklopædi **·** GND **·** LCCN **·** BNF **·** BNF (data) **·** NDL **·** NKC **·** BNE
 |
**Christian Halvorsen Svenkerud** (født 25. august 1798 på Store Sjøli i Gjesåsen, død 1886 i Våler) var en norsk bonde, lærer og stortingsmann.

Liv
---

Svenkerud fikk sin skolegang i omgangsskolen i Gjesåsen. I 1817 ansatte sogneprest Weidemann i Hof ham som skolelærer i Våler. Han var deretter i noen år selv lærer i omgangsskolen. I 1823 klaget han over forholdene i skolevesenet i Hof og foreslo forbedringer. Prosten Nicolai Wergeland ville da først ha ham avsatt, og det endte med at han måtte trekke forslaget tilbake.

I 1824 kjøpte han deler av gården Søndre Svenkerud, og i 1829 kjøpte han resten av gården på auksjon. Han drev denne gården til 1867, da han overlot bruken til sin sønn Halvor (1837–1916).

Fra 1835 til 1841 holdt Svenkerud en privatskole for gutter på gården sin. Her var blant andre den senere sakføreren og forfatteren av erindringer Gunder Paulsen elev. Paulsen kaller ham «en meget flink Lærer», som guttene hadde «den mest ubetingede Agtelse og Ærbødighed for». Han legger til at Svenkerud hadde skaffet seg de fleste av kunnskapene sine ved selvstudium. Også embetsmennene skal ha sendt sønnene sine til Svenkeruds skole.

I 1832 var Svenkerud med på å stifte «Selskabet for Hof Præstegjelds Vel», hvor han og Iver Svenneby utarbeidet lovene. Året før hadde han opprettet et leseselskap for Hof prestegjeld, og reiste selv inn til Christiania for å kjøpe inn bøker.

Svenkerud var medlem av kommunestyret i Hof (fra 1853 Våler) fra 1838 til 1873, med unntak for to år, og ordfører i 20 år (1854–1857 og 1861–1873). Han ble innvalgt til Stortinget fra Hedemarkens amt i 1839, 1842, 1848, 1851, og var suppleant i 1836, 1845, 1854 og 1859–1860.

I 1859 besøkte Ivar Aasen ham under sine reiser for å opptegne norske dialekter. Ifølge Aasen hadde Svenkerud «for Fornøielses Skyld» begynt på en samling av ord og grammatiske former for språket i Solør.

Svenkerud har etterlatt seg en dagbok for 1813–1831 («Journal for Nordre Finskovens Skoledistrict») som gir opplysninger om lærernes forhold i omgangsskoletiden. Han hadde en stor boksamling, noe som var uvanlig blant norske bønder i første halvdel av 1800-tallet.

Referanser
----------

1. ↑   www.nsd.no[Hentet fra Wikidata]
2. 1 2   Stortinget og statsraadet: 1814–1914. B. 1 D. 2 : Biografier L-Ø : samt tillæg, side(r) 854[Hentet fra Wikidata]
3. ↑  Skirbekk (1973), s. 115.
4. ↑  Paulsen, Gunder (1872). *Minder fra Tiden omkring Aaret 1830 til 1848*. Molde: Forfatterens Forl. s. 93.
5. ↑  Nørstebø, Sigurd (1961). *Preliminæreksamen og "norsk" embetseksamen ved Universitetet i Oslo*. Oslo: Universitetsforl. s. 112.
6. ↑  Aasen, Ivar (1957). *Brev og dagbøker*. Oslo: Samlaget. s. 377.
7. ↑  Skirbekk (1973), s. 112.
8. ↑  Bugge (1936), s. 118.

Litteratur
----------

* Lindstøl, Tallak (1892). *Storthingsrepræsentanter og Suppleanter*. Kristiania: Tønsbergs Bogtrykkeri. s. 133.
* Bugge, Aleksander, red. (1936). *Våler bygdebok*. Komiteen.
* Skirbekk, Håvard, red. (1973). *Øvre Solør*. Kommunene.

|  |  |
| --- | --- |
| Oppslagsverk/autoritetsdata | Historisk befolkningsregister **·** VIAF
 |
***Morosamme kropper og arme kroker*** er en teaterforestilling som spilles årlig ved Bull-museet i Rendalen. Stykket har manus og musikk av Tor Karseth, og er basert på Jacob Breda Bulls folkelivsskildringer fra Rendalen på slutten av 1800-tallet. Forestillingen arrangeres i samarbeid med Hedmark Teater.

Bulls skildring av menneskeskjebnene i den tidas Rendalen har grepet mange gjennom tida. Et tema Bull ofte tar opp i historiene sine, er de dårlige kårene folk levde under på hans tid. Bull skildrer datidas urettferdighet og krenkelser av fattigfolk, uten å moralisere eller fordømme. Hans kjærlighet og nærhet til folket, byga og naturen kommer fram i hans diktning, så også i denne forestillingen. Med humor og skøyeraktighet, sårhet og ydmykhet, tar skuespillerne med oss inn i disse møtene, og lar oss få ta del i hverdagslivet med slitet og åket, men også dansen, latteren og ungdommens forelskelse.

Rammen rundt forestillingen er den gamle prestegården der Jacob Breda Bull ble født i 1853. Stykket spilles av 30-40 aktører, hovedsakelig store og små amatørskuespillere fra Rendalen.

Referanser
----------

1. 1 2  Jon Iver Grue (7. juli 2017). «Synger Bull-spillet på Rendalen bygdemuseum». *Østlendingen*. Besøkt 13. oktober 2018.
2. ↑  Tom Høivang (11. juli 2005). «Vellykket Bull-spill». *Østlendingen*. Besøkt 13. oktober 2018.
**Morpeth** er en liten markedsby ved elven Wansbeck i Northumberland i det nordøstlige England. Den er administrasjonssenter for grevskapet Northumberland, og for distriktet Castle Morpeth.Landsbyer i nærheten er Mitford og Pegswood. Ved folketellingen i 2011 hadde byen en befolkning på 14 017, noe som er en økning fra 13 833 innbyggere ved den tilsvarende folketellingen i 2001.

Byen fikk status som markedsby (*market town*) under kong Johan uten land på 1100-tallet. Den er nå en travel liten by, med gode kommunikasjonsruter til Newcastle, dit mange av innbyggerne pendler, og til Edinburgh. Det går også direkte tog til London.

Byens navn betyr bokstavelig «mordersti» (engelsk: *murder path*), men den hendelse som ga opphav til det uhyggelige og uvanlige navnet er ikke lenger kjent.

Turisme er en voksende næringsvei, som ellers i Northumberland. Blant attraksjoner er Chantry håndverkssenter med et sekkepipemuseum, og naturhistoikeren William Turners fysikkhage fra 1500-tallet.

Festningen
----------

Morpeth Castle, opprinnelig bygget som en festning av typen motte-and-bailey av normannere, men oppbygd på 1300-tallet av Ranulph de Merlay, men kun vakthuset (som ble restaurert av Landmark Trust i 1990 og nå kan leies som feriehus) og deler av festningsmurene gjenstår.

For en del måneder i 1515-1516 lå Margaret Tudor syk på Morpeth Castle etter å ha blitt fraktet dit fra Harbottle Castle lenger nord i Northumberland. Hun var søster av Henrik VIII, og dronning av Skottland som enke av Jakob IV.

Bilder
------

* KlokketårnetKlokketårnet
* Morpeths tinghusMorpeths tinghus
* Bygningen til Boys' Brigade, en kristen ungdomsorganisasjonBygningen til Boys' Brigade, en kristen ungdomsorganisasjon
* Vertshuset Sun InnVertshuset Sun Inn
* Broen Oldgate BridgeBroen Oldgate Bridge
* GangveiGangvei

Referanser
----------

1. ↑  Area: Morpeth (Parish) Arkivert 3. mars 2016 hos Wayback Machine. *Office for National Statistics*: Neighbourhood Statistics
2. ↑  Did murder pave the way for town’s unusual name? Arkivert 6. februar 2016 hos Wayback Machine. *The Morpeth Herald*. 17. juli 2012.
3. ↑  Hanks, Patrick; Hodges, Flavia; Mills, A. D.; Room, Adrian (2002): *The Oxford Names Companion*. Oxford: the University Press. ISBN 0198605617, s. 438
4. ↑  Lewis, Samuel, red. (1848): «Morpeth (St Mary)» i: *A Topographical Dictionary of England*, British history Online.

Eksterne lenker
---------------

* (en) Offisielt nettsted Rediger på Wikidata

* (en) Morpeth, Northumberland – kategori av bilder, video eller lyd på Commons Rediger på Wikidata
* Northumbrian Gathering
* Morpeth Town Council
* Northumberland County Council

|  |  |
| --- | --- |
| Oppslagsverk/autoritetsdata | Encyclopædia Britannica **·** Vision of Britain **·** VIAF **·** GND **·** LCCN **·** GeoNames **·** MusicBrainz
 |
***Morphobyrrhulus*** er en slekt av pillebiller.

Utseende
--------

Små til middelsstore (gjerne 3-4 millimeter), ovale pillebiller, kroppen er nokså sterkt hvelvet. På farge er de gjerne grå/brun/svarte, ofte med metallglans. Oversiden er fint hårete. **Hodet** er lite, nedbøyd og vanligvis ikke synlig ovenfra. Det kan felles inn i en grop i forbrystet. Fasettøynene er temmelig små og ovale. Antennene er nokså korte, 11-leddete, svakt kølleformede. **Brystskjoldet** (pronotum) er bredere enn langt, nokså hvelvet, med tydelig avsatte sidekanter. **Dekkvingene** er nokså korte og brede, hvelvede, med eller uten punktstriper. **Beina** er korte, føttene kan felles inn i en fure på leggen og hele beina kan felles inn i furer på undersiden, slik at kroppsformen blir helt glatt. **Larvene** er C-formede, halvmåneformede eller sylindriske.

Levevis
-------

Både voksne og larver lever av stort sett av mose, selv om enkelte arter også kan finnes på lav og urter. De voksne beiter på overflaten av moseteppet, mens larvene stort sett lager tunneler nede i mosen. De fleste er nattaktive. Pillebillene finnes ganske høyt til fjells og er en av de tallrikeste bilegruppene i høyfjellet.

Utbredelse
----------

Arten er utbredt i Kina (Shaanxi).

Systematisk inndeling
---------------------

**Treliste**
* Ordenen biller, Coleoptera
	+ Underordenen Polyphaga
		- Overfamilien pillebiller, Byrrhoidea
			* Familien pillebiller, Byrrhidae
				+ Underfamilien hårpillebiller, Byrrhinae
					- Stammen Morychini
						* Slekten ***Morphobyrrhulus*** Pütz, 2007
							+ *Morphobyrrhulus shaanxianus* (Fabbri, 2003)

Referanser
----------

1. 1 2  «Artsdatabankens artsopplysninger». Artsdatabanken. 29. august 2020. Besøkt 29. august 2020.

Eksterne lenker
---------------

* (en) *Morphobyrrhulus* i Encyclopedia of Life Rediger på Wikidata

* (en) *Morphobyrrhulus* i Global Biodiversity Information Facility Rediger på Wikidata
**Christian Steel** (født 7. januar 1970 i Arendal) er en norsk biolog med fugler som sitt spesialfelt. Han er generalsekretær i miljøorganisasjonen Sabima hvor han har jobbet siden 2003. I 2009 var han assisterende daglig leder, før han ble valgt til generalsekretær i juni 2012.

Steel vokste opp i Arendal. Som tolvåring tok fugleinteressen av og i 1984 ble han aktivt med i Norsk Ornitologisk Forening (NOF) hvor han har hatt ulike verv i foreningens styre, redaksjon og deltatt i ulike prosjekter. Han har blant annet vært leder i sentralforeningen og Aust-Agder-avdelingen. Han var også redaktør for Norsk Zoologisk Forenings (NZF) tidsskrift *Fauna* i tiden 1999–2012.

Fra 2005 til 2006 var Steel bosatt i Lesotho med familien. Han har vært i flere afrikanske land en rekke ganger i forbindelse med bistandsprosjekter i regi av Norsk Ornitologisk Forening.

Fra omkring 2007 har naturinteressen vært særlig fokusert mot dagsommerfugler, humler og øyenstikkere, og han rapporterer funn av disse artsgruppene i Artsobservasjoner.

Christian Steel er cand.scient. i biologi fra Universitetet i Oslo med hovedfag på kattugle. Han har skrevet en rekke populærvitenskapelige artikler, særlig om fugler, og står bak flere kronikker, leserinnlegg og presseoppslag om natur og biologisk mangfold. Han er en kjent stemme i debatter om natur i Norge, og inviteres til å medvirke i programmer både på radio og i fjernsyn.[]

Referanser
----------

1. ↑  «Eldre utgaver av Fauna». Norsk Zoologisk Forening. 5. desember 2017. Arkivert fra originalen 6. desember 2017. Besøkt 5. desember 2017.
2. ↑  «Bevaring av viktige fugleområder og endemiske fuglearter i Zambia». Norsk Ornitologisk Forening. 5. desember 2017. Besøkt 5. desember 2017.
3. ↑  «Listeoversikt Christian Steel». Artsdatabanken. 5. desember 2017. Besøkt 5. desember 2017.
4. ↑  «Dagsnytt 18, debatt om skog mot statssekretær Widar Skogan». *NRK Radio* **(norsk)**.

Eksterne lenker
---------------

* Sabima

|  |  |
| --- | --- |
| Oppslagsverk/autoritetsdata | VIAF
 |
Profitis Ilias på Taygetos som med sine 2 407 meter er det høyeste fjellet på Peloponnes.
**Taygetos** (gresk: Ταΰγετος) er en fjellrekke i Peloponnes i det sørlige Hellas som strekker seg rundt 100 km nordover fra den sørlige enden av Kapp Matapan på Manihalvøya. Den har sitt høyeste punkt på Profitis Ilias. Fjellrekken har sitt navn etter fjellnymfen Taygete. Navnet er et av de eldste som er nedtegnet i Europa ved at det står i Homers *Odysseen*. På bysantinsk tid og opp til 1800-tallet var fjellene kjent som **Pentedaktylos** (gresk for «fem fingre»). Fjellrekken inkluderer prefekturene Arkadia, Lakonia og Messenia.

Referanser
----------

1. ↑  Liddell, Henry George; Scott, Robert (1940): «Ταΰγετον» i: Jones, Henry Stuart: *A Greek-English Lexicon*. Oxford: Clarendon Press.

Eksterne lenker
---------------

* (en) Taygetos – kategori av bilder, video eller lyd på Commons Rediger på Wikidata
* Greek Mountain Flora Arkivert 3. mars 2016 hos Wayback Machine.
* «Taygetos (Taygetus)». *Mani.org.gr.*

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** GND **·** LCCN **·** BNE **·** GeoNames
 |
**Morpol ASA** er et polsk-norsk selskap som er notert på Oslo Børs. Morpol driver med foredling av oppdrettslaks, og prosesserte i 2009 hele 66 000 tonn. Det tilsvarer 8% av norsk produksjon av oppdrettslaks. Selskapets hovedvirksomhet er lokalisert i Ustka, Polen. 

Det viktigste Morpol-produktet er røkelaks, hvor selskapet er markedsledende på verdensbasis. Tyskland er viktigste marked, der selskapet har en andel av røkelakssalget på 63%. Morpol markedsfører også andre lakseprodukter, og er foruten Tyskland også representert i Frankrike, Storbritannia, Spania, Italia og USA.

Før børsnotering i 30. juni 2010 var selskapet 100% eid av grunnlegger Jerzy Malek. Tidligere har danske Royal Greenland vært inne på eiersiden, men danskene solgte seg ut etter å ha havnet i finansielle problemer under finanskrisen i 2008. Før børsnotering gjennomførte selskapet Morpol en emisjon, og hentet 1,1 milliarder kroner i ny egenkapital.

Kilder
------

* www.fish.no Morpol noteres på Oslo Børs
**Olga Aleksandrovna Brusnikina** (russisk: Ольга Александровна Брусникина; født 8. november 1978 i Moskva) er en russisk synkronsvømmer som deltok i de olympiske leker 1996 i Atlanta, 2000 i Sydney og 2004 i Athen

Brusnikina ble olympisk mester i synkronsvømming to ganger under Sommer-OL 2000 i Sydney. Sammen med Maria Kisseleva vant hun konkurransen i duett, og hun var også med på det russiske laget som vant lagkonkurransen foran Japan og Canada. De andre på laget var Marija Kiseljova, Jelena Antonova, Olga Novoksjtsjenova, Irina Persjina, Julija Vasiljeva, Olga Vasiukova, Jelena Azarova og Jelena Soja.

Fire år senere, under Sommer-OL 2004 i Aten, vant hun en gullmedalje i lagkonkurransen sammen med Olga Novoksjtsjenova, Anastasija Davydova, Anastasija Jermakova, Elvira Khasjanova, Marija Kiseljova, Jelena Azarova og Anna Sjorina.

OL-medaljer
-----------

* Gull 2000 Australias flagg Sydney - **Gull** i synkronsvømming duett Russlands flagg Russland
* Gull 2000 Australias flagg Sydney - **Gull** i synkronsvømming lag Russlands flagg Russland
* Gull 2004 Hellas’ flagg Athen - **Gull** i synkronsvømming lag Russlands flagg Russland

Referanser
----------

1. ↑   pantheon.world[Hentet fra Wikidata]

Eksterne lenker
---------------

* (en) Olga Brusnikina – Olympics.com Rediger på Wikidata

* (en) Olga Brusnikina – Olympic.org Rediger på Wikidata

* (en) Olga Brusnikina – Olympedia Rediger på Wikidata

* (en) Olga Brusnikina – Sports-Reference (OL-resultater – arkivert) Rediger på Wikidata

* (en) Olga Brusnikina – databaseOlympics.com (arkivert) Rediger på Wikidata

* (en) Olga Brusnikina – Swimming Hall of Fame Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |
**North Carolina Agricultural and Technical State University** er et delstatseid teknologisk universitet i Greensboro i delstaten Nord-Carolina, USA. Det ble opprettet av delstaten i 1891 under navnet *The Agricultural and Mechanical College for the Colored Race*, og er såkalt historisk svart lærested. Lærestedet er en av de institusjonene i USA som utdanner flest afroamerikanske ingeniører.

I februar 1960 organiserte førsteårs-studentene Ezell Blair (Jibreel Khazan), Joseph McNeil, Franklin McCain, og David Richmond (the Greensboro Four) en sit-in på segregerte, hvite lokaler og startet på den måten det som kom til å bli 1960-årenes kamp mot segregering og raseskille i Sørstatene.

Ved universitetet var det 11 098 studenter og 495 vitenskapelig ansatte i 2006, og samme året var skolepengene US$ 3 872 for studenter folkeregistrert i delstaten. Studiene gis opp til doktorgradsnivå.

Blant tidligere studenter finner vi borgerrettsforkjemper og prest Jesse Jackson, og hans sønn Jesse Jackson jr. som sitter i Kongressen for Demokratene. Videre finner vi al-Qaida-lederen Khalid Sheikh Mohammed som var en av planleggerne bak angrepet på amerikanske mål 11. september 2001.

Se også
-------

* University of North Carolina

Referanser
----------

1. 1 2   *Integrated Postsecondary Education Data System*, Wikidata Q6042926,
2. ↑  CNN News

Eksterne lenker
---------------

* (en) Offisielt nettsted Rediger på Wikidata

* (en) North Carolina Agricultural and Technical State University – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** ISNI **·** ISNI
 |
**North American Racing Team** (**NART**) ble opprettet av Luigi Chinetti for å promotere bilmerket Ferrari i USA gjennom suksess innen bilsport, som sportsvognsracing og Gran Turismo-utholdenhetsløp. Det ble opprettet i 1958 da Chinetti fikk finansiell backing fra de velstående «gentlemansracerne» George Arents og Jan de Vroom. Ferrari hadde allerede et nært forhold til Chinetti som følge av hans betydelige suksess med salg av merkets sportsbiler på det viktige amerikanske markeder, og NART fikk tilgang til Ferraris beste konkurransebiler.

I racing
--------

NART deltok kun på de mest framtredende løpene i verden, så som 24-timersløpet i Daytona i Florida og 24-timersløpet på Le Mans i Frankrike. Deres første løp var 12-timersløpet på Sebring i mars 1958, med en 250 GT.

En Ferrari 158 som offisielt var påmeldt av NART vant i 1964 Førermesterskapet i Formel 1 med John Surtees, ettersom Scuderia Ferrari valgte å kjøre de to siste løpene av sesongen i NARTs navn og med bilene malt i NARTs hvite og blå farger, som en protest som følge av en krangel mellom Ferrari og de italienske bilsportmyndighetene i forbindelse med avslag på homologering av en ny løpsbil.

Toppen på NARTs egne racingsuksess kom i 1965, da en 250 LM fra NART ble den siste Ferrarien til å vinne Le Mans, med Jochen Rindt og Masten Gregory.

Av andre kjente NART-resultater kan nevnes en tredjeplass i 24-timersløpet i Daytona i 1967, bak to 330P4 i Ferraris berømte trippelsuksess, som ble feiret ved å kalle 365 GTB4-modellen «Daytona». Med denne modellen kom NART på andreplass i Daytona-løpet i 1973, bak en Porsche 911.

NART konkurrerte i Ferrarier til 1982, og hadde da deltatt i over 200 løp med mer enn 100 forskjellige førere. I USA er kanskje Mario Andretti og Phil Hill de mest berømte av disse førerne.

Gatebiler
---------

Ferrari 275 GTB/4 NART Spyder
NART fikk også navnet sitt på en av Ferraris sportsbilmodeller – en 1967 Ferrari 275 GTB/4 NART Spyder var en kabrioletversjon av 275 GTB/4, bygget på initiativ fra Luigi Chinetti. Den opprinnelige ordren på 25 biler ble dog aldri oppfylt, ettersom bare 10 ble levert fra fabrikken i Maranello. Det åpne NART Spyder-designet viste seg imidlertid å være meget populært, og mange 275 GTB/4-modeller ble konvertert til kabrioleter for å imitere NART Spyder.
Karyogram av en mann som viser den klassiske metafase kromatinstrukturen.
**Kromatin** er kombinasjonen av DNA og proteiner som utgjør innholdet i en cellekjerne. Kromatinets viktigste funksjon er å pakke DNA sammen så det ikke tar opp for mye plass i cellekjernen, å forhindre skade på DNA, å kontrollere genuttrykk og DNA replikasjon. Den viktigste proteinkomponenten i kromatin er histoner, som pakker DNAet sammen. Kromatin finnes kun i eukaryotiske celler, prokaryoter har en annen form for DNA-organisering som kalles "genophore" (Eng.).

Kromatinstruktur er avhenging av flere faktorer. Den generelle strukturen varierer etter hvilket nivå av cellesyklusen vi er på: under interfase er kromatinet strukturelt løspakket for å gi tilgang til RNA- og DNA polymeraser som transkriberer og replikerer DNAet. Lokal kromatinstruktur under interfase er avhengig av DNAets gener: DNA med gener som ofte transkriberes er løsere pakket og er ofte assosiert med RNA polymeraser (kalles ofte eukromatin) mens DNA med inaktive gener ofte er assosiert med strukturelle proteiner (kalles ofte heterokromatin).

Når cellen forbereder seg til celledeling pakkes kromatinet tettere for å støtte deling av kromosomene under anafase. I denne delen av cellesyklusen er de individuelle kromosomene i mange celler synlige i et vanlig optisk mikroskop (se bildet).

Generelt kan vi si det er tre nivåer av kromatinorganisering:

1. DNA pakket rundt histoner danner nukleosomer; "perler på en snor" struktur (eukromatin).
2. Et 30 nm fiber som består av nukleosomer i deres mest kompakte form (heterokromatin).
3. Metafase kromosomer under mitose og meiose, den tetteste mulige pakkingen av kromatiner.

Det er flere celler som ikke bruker denne typen DNAorganisering. For eksempel har både sædceller og røde blodceller i fugler kromatin som er enda tettere pakket enn de fleste eukaryotiske celler og trypanosomatid protazoa kondenserer ikke deres kromatin til synlige kromosomer for mitose.

|  |  |
| --- | --- |
| Oppslagsverk/autoritetsdata | Store medisinske leksikon **·** Store Danske Encyklopædi **·** Encyclopædia Britannica **·** GND **·** LCCN **·** BNF **·** BNF (data) **·** NDL
 |
Kart over Irskesjøen. North Channel ligger nord for Irskejøen, mens St. George's Channel ligger i sør.
**North Channel** (skotsk gælisk og irsk **Sruth na Maoile**, på engelsk også **Straits of Moyle**) er et sund mellom Nord-Irland og Skottland.

Den dypeste delen av sundet blir kalt Beaufort's Dyke. Sundet går mellom Irskesjøen i sør og Atlanterhavet i nord. Mange fergesamband krysser sundet. I 1953 var sundet åsted for et alvorlig skipsforlis da ferga «Princess Victoria» sank her.

Planer har vært utarbeidet for å bygge en tunnel under sundet som kan gi Nord-Irland forbindelse til resten av Storbritannia. I august 2007 la Centre for Cross Border Studies fram forslag om en 34 km lang jernbanetunnel under eller bro over sundet med en kostnadsramme på £3.5 milliarder (om lag 33 milliarder kroner).

Referanser
----------

1. ↑  Fastlandssamband til Nord-Irland, BBC News Scotland, 22. august 2007

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** GND **·** LCCN **·** GeoNames
 |
***North China Herald*** var en avis i Kina fra 1850 til 1941. Den ble grunnlagt av engelskmannen Henry Shearman. Første nummer utkom 1. august 1850 og var den første engelskspråklige avis utgitt i Shanghai. 

Etter at dagsavisen North China Daily News begynte i juli 1864, ble *North China Herald* dens ukentlige bilag, med kunngjøringer, sirkulærer, meldinger fra konsulatene og fra Shanghais bystyre, forretningsnyheter og meldinger om shipping, post og telekommunikasjon. 

Utgivelsen stanset da annen verdenskrig nådde Shanghai. 

Shanghaibiblioteket har arkivert sine eksemplarer av *North China Daily News* og *North China Herald* i Zikawei-biblioteket i subdistriktet Xujiahui, og de er der tilgjengelige for innsyn.

Litteratur
----------

* Andrea Janku: *Nur leere Reden. Politischer Diskurs und die Shanghaier Presse im China des späten 19. Jahrhunderts*. Harrassowitz, Wiesbaden 2003, ISBN 3-447-04460-8 (med Dissertation, Universität Heidelberg 2000).
* Barbara Mittler: *A Newspaper for China? Power, Identity and Change in Shanghai's News Media (1872–1912)*. Harvard University Press, Cambridge, Mass. 2004, ISBN 0-674-01217-8 (Asia Monographs Series; 226).
* Natascha Vittinghoff: *Die Anfänge des Journalismus in China (1862–1911)*. Harrassowitz, Wiesbaden 2002, ISBN 3-447-04634-1 (med Dissertation, Universität Heidelberg 1998).
**Kari Storækre** (født 22. juni 1950) er en norsk fjernsynsjournalist, som ble omtalt som TV-kjendis gjennom 1980-årene. Hun har utgitt to bøker om Treholt-saken.

Bakgrunn og virke
-----------------

Storækre var tidligere gift med Arne Treholt, men benyttet seg av adgangen til å kreve skilsmisse etter at han hadde blitt dømt til 20 års fengsel for landssvik og spionasje i det som ble kjent som Treholt-saken. Hun arbeidet i flere år i NRK, opprinnelig i Dagsnytt. I 1983 ledet hun informasjonsserien *Datahverdag*. Da Treholt ble arrestert var hun programleder for programmet «Unnskyld at jeg spør» i NRK fjernsynet. NRK-ledelsen valgte da å ta henne av luften, med den begrunnelse at hun ville skade programmet på grunn av sin tilknytning til Treholt-saken. Etter mye offentlig diskusjon ble beslutningen omgjort.

Hun flyttet senere til Sverige, der hun giftet seg med TV-programlederen og ‑produsenten Åke Wilhelmsson. Sammen startet de Nordic Channel, nåværende TV5, og produserte på slutten av 1980-årene et frokost-TV-program. De driver nå selskapet TV-skolan i Sverige, som bl.a. arrangerer kurs for folk som skal på TV.

I 1985 utga hun boken *God tur til Paris* om Treholt-saken. Tittelen er en henspilling på at Treholt hadde fortalt henne at han skulle til Paris, da han egentlig skulle reise til Wien for å møte KGB-agenten Gennadij Titov i 1984. I boken beskriver hun Treholt-saken slik hun oppfattet den, og gjengir også private brev fra Arne Treholt. Boken har blant annet blitt oversatt til svensk og dansk.

Hun utgav en ny bok om Treholt-saken i 1993.

Litteratur
----------

* 1993: *I søkelyset*, Curious, Stockholm, ISBN 91-630-2241-9, ISBN 91-630-2201-x (svensk *«Spionhustrun» skärskådad*, oversatt av Åke Wilhelmsson, Curious, Stockholm, ISBN 91-630-2248-6)
* 1985: *God tur til Paris*, Gyldendal, Oslo, ISBN 82-05-16307-3 (svensk *Min historia*, oversatt av Åke Wilhelmsson, Viva, Stockholm, ISBN 91-614-0071-8)

Referanser
----------

1. ↑  Arne Treholt (2004): *Gråsoner*. Oslo: Gyldendal. ISBN 82-05-32315-1
2. ↑  ISBN 91-614-0071-8
3. ↑  ISBN 87-555-1036-1

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI
 |
**Krom(II)acetathydrat**, også kjent som **kromacetat**, er koordinasjonsforbindelsen med formelen Cr2(CH3CO2)4(H2O)2. Denne formelen er vanligvis forkortet Cr2(OAc)4(H2O)2. Denne rødfargede forbindelsen har en firedobbel binding. Fremstillingen av kromacetat var en gang en standardtest av de syntetiske ferdighetene til elevene på grunn av dens følsomhet for luft og de dramatiske fargeendringene som følger med oksidasjonen. Det eksisterer som dihydrat og vannfrie former.

Cr2(OAc)4(H2O)2 er et rødlig diamagnetisk pulver, selv om diamantformede tabellformede krystaller kan dyrkes. I samsvar med det faktum at det er ikke-ionisk, viser Cr2(OAc)4(H2O)2 dårlig løselighet i vann og metanol.

Krom(II) acetat (vandig løsning)

Struktur
--------

Cr2(OAc)4(H2O)2-molekylet inneholder to kromatomer, to ligerte vannmolekyler og fire acetat-broligander. Koordinasjonsmiljøet rundt hvert kromatom består av fire oksygenatomer (ett fra hver acetatligand) i en firkant, ett vannmolekyl (i aksial posisjon) og det andre kromatomet (motsatt vannmolekylet), som gir hvert kromsenter et oktaedrisk geometri. Kromatomene er forbundet med en firedobbelbinding, og molekylet har D4h-symmetri (ignorerer posisjonen til hydrogenatomene). Den samme grunnleggende strukturen er adoptert av Rh2(OAc)4(H2O)2 og Cu2(OAc)4(H2O)2, selv om disse specienene ikke har så korte M–M-kontakter.

Den firedoble bindingen mellom de to kromatomene oppstår fra overlappingen av fire d-orbitaler på hvert metall med de samme orbitalene på det andre metallet: d*z*2 -orbitalene overlapper for å gi en sigma-bindingskomponent, d*xz**-* og d*yz*-orbitalene overlapper for å gi to pi bindingskomponenter, og d*xy*-orbitalene gir en delta-binding. Denne firedoble bindingen bekreftes også av det lave magnetiske momentet og den korte intermolekylære avstanden mellom de to atomene på 236,2 ± 0,1 pm. Cr-Cr-avstandene er enda kortere, 184 pm er rekorden, når den aksiale liganden er fraværende eller karboksylatet er erstattet med isoelektroniske nitrogenholdige ligander.

Referanser
----------

1. ↑  Cotton, F. Albert (1993). *Multiple bonds between metal atoms* (2nd ed utg.). Oxford: Clarendon Press. ISBN 0-19-855649-7. OCLC 25787360. CS1-vedlikehold: Ekstra tekst (link)
2. ↑  Cotton, F. Albert; Hillard, Elizabeth A.; Murillo, Carlos A.; Zhou, Hong-Cai (1. januar 2000). «After 155 Years, A Crystalline Chromium Carboxylate with a Supershort Cr−Cr Bond». *Journal of the American Chemical Society*. 2 **(engelsk)**. 122: 416–417. ISSN 0002-7863. doi:10.1021/ja993755i. Besøkt 22. august 2022.
***The Man Inside*** er en amerikansk stumfilm fra 1916, regissert av John G. Adolfi.

Handling
--------

Dana Thornton har en niese, Eleanor. Hun er venninne med Cynthia Carew, datteren til en amerikansk senator. Etter en sammenkomst oppdager Cynthia at faren hennes Under festen var Cynthia sammen med løytnant Lane, en amerikansk offiser. Løytnanten ber faren hennes om tillatelse til å gifte seg med Cynthia. Men faren hans nekter, og det oppstår en krangel mellom dem.

Det viser seg senere at før han gikk til festen, hadde Carew skrevet et brev til utenriksministeren - hvor han påstår at han kjenner til en viss amerikaner som selger landets hemmeligheter i Sør-Amerika. Men brevet fortsetter med å si at navnet på spionen ikke kan avsløres ennå. Men umiddelbart etter skrivingen av dette brevet, blir den gamle mannen funnet myrdet.

Douglas Hunter, en hemmelig agent for myndighetene, blir deretter sendt for å hjelpe etterforsker Brett i Carew-saken. Løytnanten som kranglet med Carew kort tid før dødsfallet er også under mistanker, og Cynthia føler at han kan være skyldig og nekter derfor å møte ham flere ganger. Carews nevø, Phil, er også en av de mistenkte - fordi han hadde blitt sett krangle med senatoren.

Skuespillere
------------

* Edwin Stevens som Barry / Dana Thornton.
* Tina Marshall som Eleanor.
* Charles Burbridge som senator Carew.
* Justina Huff som Cynthia Carew.
* Billy Armstrong som løytnant Lane.
* Sidney Bracey som Winthrop.
* Harry Benham som Hunter.
* Louis Leon Hall som Brett.
* Florence Crawford som Yvette Deplau.

Referanser
----------

1. ↑  THE MAN INSIDE

Eksterne lenker
---------------

* (en) *The Man Inside* på Internet Movie Database Rediger på Wikidata
**Kari Sørby** (født 28. oktober 1938, død 28. september 1987) var en norsk journalist i NRK, mest kjent som nyhetsoppleser og reporter i *Dagsrevyen*.

Hun begynte i *Dagsrevyen* i 1970. I tre år fra 1981 ledet hun programmet *Lille julaften* sammen med Pål Bang-Hansen. Sørby ledet også de første Frokost-TV-sendingene i NRK på lørdag formiddager. I 1983 ga hun ut minnebok *På min måte. Fra et nær- og fjernsynt liv*. 

Sørby tok permisjon fra NRK i 1985 for å jobbe med en PR-kampanje der hun skulle få med seg norske bedriftsledere på jordomseiling med skoleskipet «Sørlandet», men prosjektet ble avlyst etter problemer med finansiereingen. Året etter fikk hun kreftdiagnose, og brukte mye av sitt siste leveår på å stå frem med diagnosen i aviser og ukeblader.

Referanser
----------

1. 1 2 3   Dødsårsakregisteret, www.digitalarkivet.no[Hentet fra Wikidata]
2. 1 2  «Tapte kampen mot kreft». *VG*, 30. september 1987.

Eksterne lenker
---------------

* (en) Kari Sørby på Internet Movie Database Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF
 |
***Kari Træstak***  (originaltittel: *Ella Cinders*) er en amerikansk romantisk stumfilm-komedie fra 1926 regissert av Alfred E. Green.

Noen av hovedrollene spilles av Colleen Moore, og Lloyd Hughes. Filmen har den amerikanske stripeserien Ella Cinders som forelegg. Den kjente stumfilm-komikeren Harry Langdon har en ukreditert gjesterolle.

Handlingsreferat
----------------

I huset til hennes avdøde far i byen Roseville, jobber Ella Cinders for sin lure stemor Ma og to stesøstre, Prissy Pill og Lotta Pill. Stesøstrene blir elsket i resten av byen, men de fornærmer ofte Ella hjemme. Ella får støtte fra Waite Lifter. The Gem Film Company holder en konkurranse hvor vinneren kan få en reise til Hollywood, med alle kostnader betalt, samt en film-rolle. Et fotografi er også nødvendig for å få denne muligheten, så Ella tilbringer tre kvelder som barnevakt for å samle inn nok penger for å få tatt et profesjonelt fotografi av seg selv.

Deltakere må deretter gå til en sammenkomst ved byens rådhus, men Ellas stemor og stesøstre nekter Ella å delta. Waite ser henne gråte på trappene utenfor hjemmet deres, og forteller henne at han kan ta henne med til sammenkomsten. Hun sier at hun ikke har noen ordentlige klær å gå med, så han overbeviser henne om å bruke en av stesøstrenes kjoler. Men stesøstrene hennes reagerer voldsomt når de ser henne med en av deres egne kjoler. Den flaue Ella stikker derfor av fra festen, men mister en av tøflene sine i alt hastverket.

Eller reiser deretter til et byrå for arbeidsformidling i håp om en ny begynnelse. Men hun havner tilbake hos stemoren sin, som lover å straffe henne hardt. Men senere kommer dommerne til hjemmet deres, og forteller Ella at hun er vinneren. Ella får deretter muligheten å reise til Hollywood, hvor hun blir skuffet over å oppdage at hele konkurransen var en svindel. Men Ella ønsker ikke å reise hjem, og fortelle familien sin hva som har skjedd. Så Ella bestemmer seg for å bli værende i Hollywood, og forsøker å begynne som skuespillerinne på egen hånd.

Skuespillere
------------

* Colleen Moore som Ella Cinders
* Lloyd Hughes som Waite Lifter
* Vera Lewis som Ma Cinders
* Doris Baker som Lotta Pill
* Emily Gerdes som Prissy Pill
* Jed Prouty som ordfører
* Harry Allen som fotograf.

Referanser
----------

1. ↑  «Filmen på filmweb.no» **(norsk)**. Besøkt 25. februar 2016.

Eksterne lenker
---------------

* (en) *Kari Træstak* på Internet Movie Database Rediger på Wikidata

* (en) *Kari Træstak* på AllMovie Rediger på Wikidata

* (en) *Kari Træstak* på Silent Era Rediger på Wikidata

* (en) *Kari Træstak* på Rotten Tomatoes Rediger på Wikidata

Portal: Film
**Kromosom 14** er ett av de 23 kromosomparene hos mennesker. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 105 millioner basepar som er byggematerialet til DNA. Kromosom 14 står for mellom 3 % og 3,5 % av den totale mengden DNA i cellene. 

Identifiseringen av genene på hvert kromosom har i lang tid blitt sett på som ett av de viktigste forskningsområdene, og blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 14 inneholder omtrent 1100 gen.

Viktige gen
-----------

* COCH
* GALC
* GCH1
* TSHR

Sykdommer, fysiske og psykiske misdannelser
-------------------------------------------

* Α₁-antitrypsinmangel
* Alzheimers sykdom

Eksterne lenker
---------------

* UiB om kromosom
* What Can Our Chromosomes Tell Us?
* Random Orientation of Chromosomes


| Menneskets kromosomer |
| --- |
| {1}
{2}
{3}
{4}
{5}
{6}
{7}
{8}
{9}
{10}
{11}
{12}
{13}
{14}
{15}
{16}
{17}
{18}
{19}
{20}
{21}
{22}
{X}
{Y} |
***The Man Who Made Good*** er en amerikansk stumfilm fra 1917, regissert av Arthur Rosson.

Handling
--------

Tom Burton, en kontor-medarbeider for en grossisthandel, er ikke i stand til å avansere utover hans lavere stilling. I pensjonatet hvor han holder til, bor Frances Clayton og Flash Lewis - som også er ansatte for den samme bedriften. Tom og Frances forelsker seg, og gifter seg kort tid senere. Men Frances, som snart innser Toms mangel på ambisjoner, bestemmer seg for å forlate ham - og i stedet finne sin egen jobb.

I mellomtiden finner Tom på ideen om en ny kampanje i håp om å gi selskapet mange flere bestillinger. Josiah Whitney, direktøren for firmaet, blir så imponert at han tilbyr Tom jobben som tidligere hadde tilhørt Flash Lewis. Tom blir også gjenforent med Frances.

Skuespillere
------------

* Jack Devereaux som Tom Burton.
* Winifred Allen som Frances Clayton.
* Henry Dixon som Flash Lewis.
* Barney Gilmore som Josiah Whitney.
* Albert Tavernier som Pop Clark.
* Blanche Davenport som Mom Clark.

Referanser
----------

1. ↑  THE MAN WHO MADE GOOD

Eksterne lenker
---------------

* (en) *The Man Who Made Good* på Internet Movie Database Rediger på Wikidata

* (en) *The Man Who Made Good* på AllMovie Rediger på Wikidata

* (en) *The Man Who Made Good* på American Film Institute Rediger på Wikidata
**Michelob Ultra Open at Kingsmill** er en golfturnering på LPGA-touren som arrangeres hvert år i mai på Kingsmill Resort & Spa i Virginia. Turneringens siste runde spilles tradisjonelt på den amerikanske morsdagen, den andre søndagen i mai.

Turneringen, som ble opprettet i 2003, har en av de største premiepottene på LPGA-touren. Av denne og andre grunner trekker den derfor et meget sterkt startfelt, og den regnes ofte av spillerne og pressen som «den femte *major*-turneringen». Den spilles over fire dager og 72 hull.

Tittelsponsor er ølmerket Michelob Ultra og moderselskapet Anheuser-Busch.

Vinnere
-------

| År | Vinner | Land | Score |
| --- | --- | --- | --- |
| 2009 | Cristie Kerr | USAs flagg | 268 |
| 2008 | Annika Sörenstam | Sveriges flagg | 265 |
| 2007 | Suzann Pettersen | Norges flagg | 274 |
| 2006 | Karrie Webb | Australias flagg | 270 |
| 2005 | Cristie Kerr | USAs flagg | 276 |
| 2004 | Se Ri Pak | Sør-Koreas flagg | 275 |
| 2003 | Grace Park | Sør-Koreas flagg | 275 |

Eksterne lenker
---------------

* Offisielt nettsted Rediger på Wikidata

* (en) Kingsmill Championship – kategori av bilder, video eller lyd på Commons Rediger på Wikidata

Portal: Golf
**Roar Sigmond Ræstad** (født 28. desember 1968 i Midsund i Møre og Romsdal) er en norsk forfatter. Gift med filmskaper Solveig Sigmond Ræstad

Han jobber som lektor på Strinda videregående skole og underviser i historie og engelsk. Han er cand.philol. med hovedfag i historie fra NTNU i Trondheim.

Han debuterte som krimforfatter i 2014 med boka *Sovende hunder*.

*Sovende hunder* er den første boken i serien om politibetjent Gabriel Navarseth der handlingen utspiller seg i Trondheim under den andre verdenskrig. For denne ble han av Kongsberg Krimfestival nominert til Maurtis Hansen-prisen Nytt blod i 2015.

*Elven* er den andre boken i serien om politibetjent Gabriel Naverseth. Handlingen er lagt til Trondheim, høsten 1942.

*Ravnens time* er den tredje boken i kvartetten om Gabriel Navarseth. Handlingen foregår i Trondheim og omegn i juli 1943.

Roar Ræstad er tilknyttet forlaget Vigmostad & Bjørke.

Bibliografi
-----------

* *Sovende hunder ,* 2014 (Vigmostad & Bjørke) ISBN 9788241909535
* *Elven,* 2016 (Vigmostad & Bjørke) ISBN 978-82-419-1123-1
* *Ravnens time,* 2018 (Vigmostad & Bjørke) ISBN 978-82-419-1360-0

Referanser
----------

1. 1 2  «Sovende hunder». *www.vigmostadbjorke.no*. Besøkt 6. januar 2016.
2. ↑   Arkivert 5. mars 2016 hos Wayback Machine.
3. ↑  vigmostadbjorke.no
4. ↑
5. ↑  «Sovende hunder». *www.vigmostadbjorke.no*. Besøkt 6. januar 2016.

Kilder
------

* Presentasjon av Roar Sigmond Ræstad i Forfatterkatalogen på Forfattersentrums nettsider

Eksterne lenker
---------------

* Hjemmeside

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** SUDOC
 |
**Kari Sorteberg** (født 19. februar 1922, død 21. april 2012) var den første fast ansatte designeren på Hjula Væveri på Sagene i Oslo. Hun tegnet trykte tekstilmønstre for fabrikkens dekorasjonsstoffer som de satset stort på i etterkrigstiden. 

Sorteberg begynte på Statens håndverks- og kunstindustriskole (SHKS) i 1942 der hun gikk i ornamentklassen med Kjellaug Hølaas som overlærer. Hun var ferdig utdannet i 1946, samme år begynte hun som designer på Hjula Væveri, der hun var til fabrikken ble nedlagt i 1957. Etter det arbeidet hun blant annet som lærer i prydsøm ved Norges Korrespondanse Skole (NKS). Hun laget også broderimønstre for Den norske husflidsforening.

Utstillinger
------------

Sorteberg stilte ut på brukskunstutstillinger i 1940-årene. I 1948 arrangerte Foreningen Brukskunst en utstilling i foreningens lokaler i Kunstnernes Hus. Der stilte Sorteberg og Alf Sture ut «trykte stoffer i glade farger».

Referanser
----------

1. ↑  «Slektsforskning - Delte avskrifter - Oslo - Oslo - Dødsfall - Geneanet». *no.geneanet.org*. Besøkt 7. mars 2020.
2. ↑  «Nasjonalbiblioteket». *www.nb.no*. Besøkt 7. mars 2020.

Eksterne lenker
---------------

* Arkivportalen Den norske husflidsforenings mønstersamling
* Arkivportalen Hjula Væveri
*Memorial Union*
**Michigan Technological University** (eller **Michigan Tech**) er et delstatseid universitet i Houghton i delstaten Michigan, USA. Det ble grunnlagt i 1885 som Michigan Mining School og betjente den lokale kobbergruveindustrien. Fortsatt utgjør ingeniørfagene om lag 55 % av studenttallet, men fagkretsen er betydelig utvidet.

Ved *Michigan Tech* var det 6 550 studenter og 849 vitenskapelig ansatte i 2006, og skolepengene var samme år US$ 6 044 for lokale studenter folkeregistrert i delstaten Michigan.

Skolene ved *Michigan Tech* omfatter:

* College of Engineering
* College of Sciences and Arts
* School of Business and Economics
* School of Forest Recources and Environmental Sciences
* School of Technology (IT-fag)

Innen ingeniørutdanningene er utdanningsløpene for bilindustrien av spesiell betydning.

Studiene gis opp til doktorgradsnivå. Det gis også undervisning ved ulike mindre campuser, samt brede tilbud om fjernundervisning. En viktig kunde for videreutdanning gjennom fjernundervisning er General Motors.

Referanser
----------

1. ↑   *Integrated Postsecondary Education Data System*, Wikidata Q6042926,

Eksterne lenker
---------------

* (en) Offisielt nettsted Rediger på Wikidata

* (en) Michigan Technological University – kategori av bilder, video eller lyd på Commons Rediger på Wikidata
* Michigan Technological University på Twitter Rediger på Wikidata

* Michigan Technological University på Facebook Rediger på Wikidata

* Michigan Technological University på Instagram Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** SUDOC **·** GeoNames
 |